Folketing
2003-04-09

Sagen om den danske statsborger, som i over 1 år har været indespærret på Guantánamobasen, er dybt problematisk for et retssamfund, fordi den retlige status ikke er prøvet ved en domstol, som internationale konventioner ellers tilsiger. Tværtimod betegnes fangen som en ulovlig kombattant, et begreb, der tilsyneladende ikke anerkendes i folkeretten. Begge forhold er dybt problematiske, hvis man virkelig ønsker at forsvare menneskerettighederne, retssamfundet, og det gør vi i Socialdemokratiet. Derfor er det med dyb undren og kritik, at vi har været vidne til danske regerings håndtering af denne sag, specielt med en udenrigsminister, der i adskillige sammenhænge bryster sig af at være lige så optaget af at forsvare menneskerettighederne som Socialdemokratiet. Udenrigsministeren har ligefrem forsvaret, at fangerne på Guantánamo som en slags krigsfanger kan sidde indespærret på ubestemt tid eller 30 år, som ministeren så manende udtrykte det, uden på individuel basis at få afklaret deres retlige status.